Okresná prokuratúra Žilina 
Moyzesova 20, 011 56 Žilina 1

Sp. zn. : 3 Pv 887/11/5511	Žilina, 13.2.2012
EEČ : 2-43-54-2012

U Z N E S E N I E

Trestná vec:	obvinený XXXXX  
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Žilina
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
Skutková veta:
	Dňa 26.08.2011 asi o 23.00 hod. pred pohostinstvom XXXXX v obci XXXXX, okr. XXXXX prišiel ku XXXXX, ktorého chytil pravou rukou okolo krku so slovami, či sa na neho ešte hnevá, pričom následne ho bezdôvodne fyzicky napadol tak, že ho najmenej 1-krát udrel päsťou do oblasti tváre, v dôsledku čoho poškodený spadol na zem, kde ho kopal do oblasti chrbta, stehna a nohy, čím svojím konaním spôsobil pošk. XXXXX tržnú ranu nadobočia vľavo (3 cm), ktoré zranenie si vyžiadalo dobu PN v trvaní 6 dní a dobu liečenia v trvaní 10 dní.
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX uznesením sp. zn. ČVS:XXXXX zo dňa 01.10.2011 podľa § 206 ods.1  Tr. por. vzniesol obvinenie XXXXX pre prečin výtržníctva podľa § 364 ods. 1 písm. a/ Tr. zák. na vyššie uvedenom skutkovom základe.

	Dňa 20.12.2011 poverený príslušník OO PZ XXXXX predložil na tunajšiu prokuratúru spisový materiál spolu s návrhom na podanie obžaloby.     

XXXXX v prípravnom konaní vyhlásil, že spáchal skutok, za ktorý je stíhaný. Dal súhlas k podmienečnému zastaveniu trestného stíhania. XXXXX si uplatnil nárok na náhradu škody vo výške 218, 80,- €, čo predstavuje bolestné spolu s majetkovou škodou. XXXXX dňa 23.01.2012 uhradil predmetnú škodu poškodenému v plnej výške, o čom svedčí fotokópia poštového poukazu, ktorá je súčasťou vyšetrovacieho spisu. 

Za prečin výtržníctva podľa § 364 ods. 1 písm. a/ Tr. zák. možno uložiť trest odňatia slobody až na tri roky.  
	
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
	a) obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
	b) nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a
	c) vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	XXXXX je zamestnaný ako  vodič. Doposiaľ bol 2-krát súdom potrestaný, avšak ide o zápisy staršieho dáta, pričom posledný je z r. 1997. Bol 3-krát prejednávaný pre spáchanie priestupkov pre porušenie pravidiel cestnej premávky. 

XXXXX teda spĺňa všetky zákonné podmienky pre podmienečné zastavenie trestného stíhania.
	
Podľa § 216 ods. 2 Tr. por. v uznesení o podmienečnom zastavení  trestného stíhania  sa  určí  obvinenému skúšobná  doba  na 1 rok až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania. 
	
XXXXX bola určená skúšobná doba v  trvaní 1 rok, ktorej  dĺžku,  vzhľadom  na  závažnosť  trestných činov, povahu a osobu páchateľa, považujem za postačujúcu na zabezpečenie preventívneho i výchovného účelu trestného stíhania. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia a trestné stíhanie obv. XXXXX som podľa § 216 ods. 1 Tr. por. podmienečne zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jaroslava Michulková
prokurátorka